Klaipėdos miesto savivaldybės 2020–2022 m.

strateginio veiklos plano dalis

**KLAIPĖDOS MIESTO SAVIVALDYBĖS**

**APLINKOS APSAUGOS PROGRAMOS (Nr. 05) APRAŠYMAS**

|  |  |
| --- | --- |
| **Biudžetiniai metai** | 2020-ieji metai |
| **Asignavimų valdytojas** | Savivaldybės administracija |
| **Programos pavadinimas** | **Aplinkos apsaugos programa**  | **Kodas** | **05** |
| **Ilgalaikis prioritetas (pagal KSP)** | Tvari urbanistinė raida | **Kodas** | **II** |
| **Šia programa įgyvendinamas savivaldybės strateginis tikslas** | Kurti mieste patrauklią, švarią ir saugią gyvenamąją aplinką | **Kodas** | **02** |
| **Programos tikslas** | Siekti subalansuotos ir kokybiškos aplinkos Klaipėdos mieste | **Kodas** | **01** |
| **Tikslo įgyvendinimo aprašymas:****01 uždavinys. Tobulinti atliekų tvarkymo sistemą.***Komunalinių atliekų tvarkymo organizavimas.* Vykdant Klaipėdos miesto savivaldybės 2013–2020 m. atliekų tvarkymo planą, bus toliau teikiama viešoji komunalinių atliekų tvarkymo paslauga; plečiama pirminio rūšiavimo infrastruktūra, po pirminio rūšiavimo likusios mišrios komunalinės atliekos bus rūšiuojamos Klaipėdos regiono komunalinių atliekų mechaninio apdorojimo įrenginyje; po rūšiavimo likusios, netinkamos perdirbti ir turinčios energinę vertę komunalinės atliekos bus naudojamos energijai gauti; toliau atskirai bus surenkamos ir tvarkomos žaliosios, didžiosios atliekos bei kitos specifinės komunalinės atliekos; veiks didelių gabaritų atliekų surinkimo aikštelės, kuriose veiks paruošimo pakartotiniam naudojimui sistema. *Atliekų, kurių turėtojo nustatyti neįmanoma arba kuris nebeegzistuoja, tvarkymas*. Planuojama vykdyti neprižiūrimų miesto teritorijų tvarkymą – likviduoti apleistose teritorijose, prie negyvenamų pastatų, garažų susidariusius sąvartynus. Kasmet yra išvežama apie tūkstantį tonų didelių gabaritų, statybinių laužų, padangų ir biologiškai skaidžių atliekų. Numatoma surinkti ir utilizuoti Klaipėdos mieste susidarančias pavojingas atliekas (dienos šviesos lempas, gyvsidabrio turinčias atliekas, baterijas, galvaninius elementus, plastiko atliekas, padangas, avarijų metu susidariusius teršalus). Kaip ir kasmet, numatoma remti klaipėdiečių dalyvavimą visuotinėse talkose.*Visuomenės švietimo atliekų tvarkymo klausimais vykdymas.* Siekiant, kad Klaipėdos miesto savivaldybės teritorijoje susidarančių komunalinių atliekų kiekis mažėtų arba bent jau išliktų stabilus, bus vykdomos gyventojų informavimo priemonės – edukacinio ekologinio ugdymo pamokos mokiniams, plakatų leidyba, informacijos viešinimas per žiniasklaidos priemones ir kt.Klaipėdos miesto savivaldybė kartu su AB Klaipėdos regiono atliekų tvarkymo centru įgyvendina projektą „*Komunalinių atliekų tvarkymo infrastruktūros plėtra Klaipėdos miesto, Skuodo ir Kretingos rajonų bei Neringos savivaldybėse“*. Projekto rezultatas – Klaipėdos mieste įrengti 268 pusiau požeminių ir 12 požeminių konteinerių aikštelių. Planuojama, kad vienoje aikštelėje bus įrengti mišrių komunalinių atliekų, antrinių žaliavų surinkimo konteineriai, dalyje aikštelių – žaliųjų atliekų surinkimo konteineriai. 2020 m. bus tęsiamas *pusiau požeminių* aikštelių techninių projektų rengimas, o 12 *požeminių* konteinerių aikštelių (2019 m. buvo gauti statybą leidžiantys dokumentai) bus vykdomi įrengimo darbai. Aikštelių įrengimo vietos yra pažymėtos Klaipėdos miesto žemėlapyje www.arcgis.com.Planuojamas finansavimas *Klaipėdos miesto savivaldybės atliekų tvarkymo 2021–2027 m. plano* parengimui. **02 uždavinys. Vykdyti gamtinės aplinkos stebėsenos ir gyventojų ekologinio švietimo priemones.***Klaipėdos miesto savivaldybės aplinkos monitoringo vykdymas* atliekamaspagal Klaipėdos miesto savivaldybės aplinkos monitoringo 2017–2021 m. programą. Klaipėdos miesto savivaldybės aplinkos stebėsena yra vykdoma atliekant oro, triukšmo, dirvožemio, paviršinio vandens, biologinės įvairovės tyrimus.*Vykdant ekologinio švietimo funkciją,* planuojama skleisti informaciją miestiečiams, moksleiviams, prenumeruojat laikraštį „Žaliasis pasaulis“ švietimo įstaigoms, bibliotekoms. Siekiant išlaikyti mėlynosios vėliavos statusą Klaipėdos paplūdimiuose – Antrojoje Melnragėje bei Smiltynėje – miesto gyventojams ir svečiams bus rengiamos akcijos „Siekime Klaipėdos paplūdimiams mėlynosios vėliavos“.*Detalus (instrumentinis) medžio būklės vertinimas* yra būtinas sprendžiant miesto gyvenamųjų rajonų ir viešųjų erdvių želdynų tvarkymo problemas. Mieste kasmet ištiriama apie 200 medžių kamienų būklė (rizikos laipsnis) panaudojant nedestrukcinį metodą – akustinę tomografiją. Vieno medžio akustinė tomografija yra atliekama kamiene nuo šaknies kaklelio iki 3 m aukščio, o puvinio išplitimas skenuojamas dviejose vietose. Matavimo rezultatai yra pateikiami kamieno skersinio pjūvio tomografinių nuotraukų bei rašytinių išvadų pavidalu, suskirstant medžius į pavojingumo klases pagal jų būklę*.* 2021–2022 m. planuojama inventorizuoti *Klaipėdos miesto savivaldybės želdynus ir želdinius, parengti jų apskaitą ir sutvarkyti duomenų bazę.* Esama želdinių duomenų bazė buvo sukurta 2010–2012 m. Šiaurinėje miesto dalyje, kur rasta dirvožemio tarša chromu, 2020 m. planuojamas finansavimas *ekogeologiniams tyrimams* atlikti *ir tvarkymo programai* parengti.  2021 m. bus rengiama *Klaipėdos miesto savivaldybės aplinkos monitoringo 2022–2026 m.* *programa.***03 uždavinys. Prižiūrėti, saugoti ir gausinti miesto poilsio zonų gamtinę aplinką.***Sanitarinis vandens telkinių valymas*. Vykdant šią priemonę kasmet yra prižiūrima 17 vandens telkinių (281,9 km2), iš kurių pakrančių ir plotų yra sistemingai šalinami įvairūs teršalai. Telkiniai pradedami valyti nuo balandžio mėn. ir valomi iki spalio mėn. apie 2 kartus per mėnesį. Gavus gyventojų skundų dėl užterštų vandens telkinių ar jų pakrančių, atliekamas papildomas telkinių valymas. *Helofitų (nendrių, švendrių) šalinimas iš vandens telkinių.* Atlikus aplinkos stebėseną, rekomenduota iš Žardės ir Draugystės tvenkinių nuolat šalinti priaugančius aukštaūgius helofitus (nendres, švendres), siekiant apsaugoti vandens telkinius nuo užžėlimo. Žardės ir Draugystės tvenkiniai yra valomi du kartus vasaros metu. *Vandens telkinių dugno valymas ir aplinkos apželdinimas*. Danės upės senvagės plotai ribojasi su Botanikos sodu, dviračių taku ir Klaipėdos gatve. Šioje teritorijoje yra susidaręs miško-pelkės biotopas su įvairiarūšiais augalais. 2020 m. planuojam atlikti *Danės upės senvagės sutvarkymo darbus* ir pritaikyti šią teritoriją rekreacijai, nes šalia driekiasi puikus dviračių takas, Botanikos sodas nestokoja lankytojų, kurie mielai poilsiautų šioje sutvarkytoje vietoje. 2020 m. parengus tvarkybos aprašą, 2021 m. planuojama atlikti *Kretingos g. telkinio* sutvarkymo darbus, rengti Danės upės valymo darbų projektą.2020 m. planuojama parengti *Smeltalės upės valymo poveikio aplinkai* vertinimo dokumentus. Smeltalės upės vaga yra užnešta smėliu ir sąnašomis, jos gylis stipriai sumažėjęs, dėl žole ir krūmais užžėlusių krantų upės vaga siaurėja, joje formuojasi smėlio salos. *Miesto želdynų ir želdinių tvarkymas ir kūrimas.* Klaipėdos mieste, vykdant magistralinių gatvių, šaligatvių, takų atnaujinimo ir rekonstravimo darbus, numatoma atnaujinti, papildyti želdinius ir gyvatvores prie magistralinių miesto gatvių. Nauji želdiniai bus sodinami švietimo įstaigų teritorijose ir miesto vietose vietoj iškirstų senų tuopų. Numatyta atnaujinti 2000 vnt. želdynų. Siekiant užtikrinti eismo saugumą dviračių takuose, planuojama genėti ir, jei reikia, iškirsti daugiamečius augalus, krūmus, pašalinti kelmus šalia dviračių takų, esančių Šiaurės rage, Danės upės krantinėje, Kretingos gatvėje, Prano Lideikio gatvėje ir kituose dviračių takuose, iškilus poreikiui. 2020 m. bus pradėti *Sakurų parko įrengimo teritorijoje tarp Žvejų rūmų, Taikos pr., Naikupės g. ir įvažiuojamojo kelio į Žvejų rūmus* darbai. Iki 2022 m. pabaigos numatoma atnaujinti 1,1 ha teritorijos ploto – pasodinti japoniškų vyšnių – sakurų sodą, įrengti pėsčiųjų ir dviračių takus, suoliukus, šiukšlių dėžes, apšvietimą. 2020 m. planuojama įrengti parką šiaurinėje miesto dalyje – 9 hektarų teritorijoje Melnragėje, tarp Vėtros ir Nėgių gatvių. Dabar ten yra pušynas, auga savaime prižėlę krūmai. Parkas yra atnaujinamas įgyvendinant ES lėšomis iš dalies finansuojamą projektą „*Klaipėdos miesto bendrojo plano kraštovaizdžio dalies keitimas ir Melnragės parko įrengimas*“. Įgyvendinant Lietuvos Respublikos vidaus reikalų ministro 2016 m. vasario 12 d. įsakymu Nr. 1V-102 patvirtintą Klaipėdos miesto integruotą teritorijų vystymo programą, 2020 m. bus tęsiami vykdyti dviejų parkų sutvarkymo darbai – Ąžuolyno giraitės (ES lėšomis iš dalies finansuojamas projektas „Ąžuolyno giraitės sutvarkymas, gerinant gamtinę aplinką ir skatinant aktyvų laisvalaikį ir lankytojų srautus“) ir Malūno parko (ES lėšomis iš dalies finansuojamas projektas „Malūno parko teritorijos sutvarkymas, gerinant gamtinę aplinką ir skatinant lankytojų srautus“). Darbų pabaiga numatoma 2021 m.*Dviračių ir pėsčiųjų takų plėtra*. 2020–2021 m. planuojama parengti šių teritorijų techninius projektus– dviračių ir pėsčiųjų tako Minijos g. nuo Baltijos pr., Pilies g., Naujojoje Uosto g., dviračių ir pėsčiųjų tako Danės upės slėnio teritorijoje nuo Klaipėdos g. tilto iki miesto ribos, dviračių ir pėsčiųjų takų Smiltynėje iki Naujosios perkėlos, pėsčiųjų ir dviračių tilto tarp Tauralaukio ir Žolynų kvartalo. Pastaruoju projektu bus siekiama gerinti Žolynų kvartalo (būsimos mokyklos) susisiekimą per Danės upę su Tauralaukio gyventojais, moksleiviais.*Pajūrio juostos priežiūra ir apsauga.* Bus tęsiama medinių laiptų ir takų, vedančių per apsauginį kopagūbrį, priežiūra, tvirtinami kopagūbriai, pinant tvoreles iš žabų. Planuojama kasmet tvarkyti (apie 1100 kv. m) medinių takų ir laiptų Klaipėdos Smiltynės, Melnragės ir Girulių paplūdimiuose.**04 uždavinys. Mažinti aplinkos taršą vykdant infrastruktūros plėtros priemones.**Tęsiamas iš 2014–2020 m. ES fondų finansuojamas projektas „*Oro taršos kietosiomis dalelėmis mažinimas, atnaujinant gatvių priežiūros ir valymo technologijas“.* Projekto rezultatas – įsigyti 8 valymo mašinas, atitinkančias kietųjų dalelių surinkimo efektyvumo standartus. 2019 m. mieste važinėjo 4 valymo mašinos, 2020 m. planuojama įsigyti likusias. Šiame projekte 2019–2020 m. yra įgyvendinama dar viena veikla – *„Aplinkos oro kokybės valdymo priemonių plano parengimas“*, kuriame yra vertinamas aplinkos oro užterštumo lygis, nustatomi ir įvertinami veiksniai, sudarantys sąlygas aplinkos oro užterštumo lygio didėjimui ir siektinų užterštumo verčių viršijimui. Klaipėdos miesto savivaldybės tarybos 2019 m. vasario 21 d. sprendimu Nr. T2-42 pritarta dalyvauti partnerio teisėmis projekte „*Triukšmo mažinimo priemonių geležinkeliuose įrengimas Klaipėdos miesto savivaldybėje. II etapas*“. Projektą įgyvendina AB „Lietuvos geležinkeliai“, projekto partnerė – Savivaldybės administracija, kuri įsipareigoja užtikrinti bendrąjį finansavimą savivaldybės biudžeto lėšomis ne mažiau kaip 7,5 proc. Projektu planuojama įrengti triukšmo saugos 3–6 metrų aukščio užtvaras prie gyvenviečių, besiribojančių su geležinkeliu, šiuose gatvių ruožuose – Dariaus ir Girėno g., Smilties Pylimo g., H. Manto g., Pušyno g., Stadiono g., Malūnininkų g., Geležinkelio g. ir Girulių g. Įrengtos aukščio užtvaros sumažins geležinkelio neigiamą poveikį aplinkai ir gyventojams.  |
| **01 tikslo rezultato vertinimo kriterijai** |
| Kriterijaus pavadinimas, mato vnt. | Savivaldybės administracijos padalinys, atsakingas už rodiklio reikšmių pateikimą | Kriterijaus reikšmė, metai |
| 2019(faktas) | 2020 | 2021 | 2022 |
| Rūšiuojamų komunalinių atliekų dalis (proc.) nuo visų surinktų atliekų kiekio per metus | Aplinkos kokybės skyrius | 15 | Stabilus ar didėji-mas | Didė-jimas | Didėji-mas |
| Surinktų perdirbti antrinių žaliavų dalis (proc.) nuo visų buityje susidariusių surinktų atliekų per metus | Aplinkos kokybės skyrius | 15 | Didėji-mas | Didėji-mas | Didėji-mas |
| Energinę vertę turinčių atliekų, panaudojamų energijai išgauti, dalis (proc.) nuo visų buityje susidariusių surinktų atliekų per metus | Aplinkos kokybės skyrius | 56 | Stabilu-mas arba mažėji-mas | Stabi-lumas arba mažė-jimas | Mažė-jimas |
| Įrengtų parkų skaičius | Miesto tvarkymo, Statybos ir infrastruktūros plėtros ir Projektų skyrius  | 1(Sąjū-džio parkas) | 2 (Melnra-gės parkas, Ąžuolyno giraitė) |  0 | 3 (Sakurų parkas, Malūno parkas) |
| Atlikti aplinkos oro matavimai (4 kartai per metus) Aplinkos monitoringo programoje nustatytose vietose, taškų skaičius | Aplinkos kokybės skyrius | 35 | 35 | 35 | 35 |
| Atlikti triukšmo matavimai (3 kartai per metus) Aplinkos monitoringo programoje nustatytose vietose, taškų skaičius | Aplinkos kokybės skyrius | 44 | 44 | 44 | 44 |
| Dviračių takų ilgis, km | Statybos ir infrastruktūros plėtros ir Projektų skyrius | 93,1 (2018 m.) | 94 | 96 | 98 |
| **Galimi programos vykdymo ir finansavimo variantai:**Klaipėdos miesto savivaldybės aplinkos apsaugos rėmimo specialiosios programos, savivaldybės biudžeto, paskolos, valstybės, Europos Sąjungos paramos bei kitos lėšos. |
| **Klaipėdos miesto savivaldybės 2013–2020 metų strateginio plėtros plano dalys, susijusios su vykdoma programa:**2.1.2 uždavinys. Įdiegti darnaus judumo principus susisiekimo sistemoje.2.1.3 uždavinys. Efektyviai naudoti ir vystyti inžinerinę infrastruktūrą.2.3.1 uždavinys. Užtikrinti tvarų kraštovaizdžio vystymą.2.3.3 uždavinys. Vykdyti prevencines aplinkosaugos priemones. |

Priedas – 2020–2022 m. Klaipėdos miesto savivaldybės aplinkos apsaugos programos(Nr. 05) tikslų, uždavinių, priemonių, priemonių išlaidų ir produkto kriterijų suvestinė.

\_\_\_\_\_\_\_\_\_\_\_\_\_\_\_\_\_\_\_\_\_\_\_